餞趙文思崇鐖歸上饒
作者：趙汝騰
朝代：宋

paragraphs: 英英吾宗，神駿之姿。
筆有天巧，自鑄偉詞。
抱負不凡，植立甚奇。
爰初筮仕，即不詭隨。
笑世滔滔，相與磷緇。
過予告別，凜然自期。
耻逐京塵，願易叢祠。
萊衣奉親，樂道忘饑。
予惟上饒，淵源未衰。
玉山文獻，考亭所推。
章澗二泉，名論清規。
邇來後生，古爲似之。
仁親友兄，徑坂是師。
子歸取友，伯塤仲箎。
咫尺柯山，考德訂疑。
他日成就，麟祥鳳儀。